Japana ĝardeno (Santiago)

Japana ĝardeno de Santiago (hispane Jardín Japonés de Santiago) estas tradicia japana ĝardeno, situanta en la komunumo Providencia, en Santiago de Ĉilio, ĉefurbo de Ĉilio. Ĝi estas parto de la Metropola parko de Santiago kaj troviĝas sur unu el la deklivoj de la monto San-Kristoforo, kaj ĝia ĉefa enirejo situas en la kvartalo Pedro de Valdivia Norte, proksime de la stacio de la metroo Pedro de Valdivia. Historio La ĝardeno estis projektita de la arkitektoj Tadashi Asahi kaj Carmen Leicán kun la subteno de la Ĉilia-Japana Instituto de Kulturo. La unua ŝtono estis metita la 24-an de aprilo 1979, kaj ĝi estis oficiale inaŭgurita la 5-an de novembro 1980. La ĝardeno estis denove inaŭgurita post rekonstruo fare de la princo kaj princino Hitachi la 24-an de septembro 1997. La ĝardeno spertis du grandajn rekonstruojn. La unua renoviga laboro estis gvidata de la inĝeniero-agronomo Alexis Vidal, kaj estis financita de la Ĉilia-Japana Komerca Ĉambro okaze de la festado de la centjariĝo de la ĉilia-japanaj rilatoj. Kaj la dua estis plenumita en la periodo inter 2017 kaj 2019 fare de la pejzaĝa dezajnisto Juan Manuel Gálvez. Konstruaĵoj Sur la komenca areo de 3600 m², kiu estis vastigita al 4500 m² en 2019, troviĝas granda centra lageto kun akvomuelejo, apud ĝi — ligna pergolo en japana arkitektura stilo, muro el bambuo kaj diversaj ornamoj en japana stilo tra la tuta teritorio, inter kiuj elstaras la ŝtonaj lanternoj "yukimi". Ankaŭ ekzistas rigardejo, de kie malfermiĝas vido al la financa kvartalo Sanhattan, sur kies fono altiĝas Gran Torre Costanera de la komplekso Costanera Center. Inter la flaŭro reprezentita en la parko, elstaras lotusfloroj, azaleoj, japanaj aceroj kaj ĉerizarboj. Notoj